এরপর সমরেশ পরের ছেলেটিকে ডাকল। নিরঞ্জনের বাবা পেশায় শিক্ষক। নদিয়ার একটি গ্রামে প্রাইমারি স্কুলের মাস্টারমশাই তিনি। সেও চাকরি খুঁজতে এখানে এসেছে। ছেলেটি বি.কম. গ্রাজুয়েট। এখন সি.এস. পড়ার সাথে সাথে চাকরির চেষ্টাও করছে। ওর লক্ষ্য কোম্পানি সেক্রেটারিশিপ পাশ করার পরেই কোনো মাল্টিন্যাশনাল কোম্পানিতে ঢুকে পড়া। এই ছেলেটিও পড়াশোনাতে ভালো বলেই মনে হলো। সে অবশ্য কোনো ঝগড়াঝাঁটি শোনেনি। কারণ বেশিরভাগ দিনই সে রাত্রে টিউশন সেরে একজন বন্ধুর মেসে থেকে যায়। সকালে সে বেরিয়েও যায় ন'টার মধ্যে। তবে দাসবাবুর একজন ভাইয়ের যাতায়াত বেড়েছে এই বাড়িতে — সেটা সেও লক্ষ করেছে।